વરઘોડો જ્યારે સ્મશાનભૂમિમાં પ્રવેશતો હશે, ત્યારે સૌથી આગળ વરરાજાના મિત્રો, ‘આજ મેરે યાર કી શાદી હૈ’ના તાલ ઉપર નાચતા નાચતા સ્મશાનભૂમિ ઉપર દાખલ થતા હશે. જે ભૂમિ ઉપર લકડશી લાડુને મીઠાઈ ગણાતી હોય ત્યાં મોહનથાળ આગ્રહ કરી કરીને પીરસાતો હશે. સ્મશાનભૂમિ આમ તો વિદાયની ભૂમિ ગણી શકાય, ત્યાં ‘કન્યાવિદાય’ થઈ હશે. સ્મશાનમાં ગયેલો કોઈ પાછો ન આવે, પણ આ કિસ્સામાં વરરાજા કન્યા સાથે પાછા આવ્યા હશે. આમ તો લગ્ન અગ્નિની સાક્ષીએ થયાં ગણાય. સ્મશાનમાં પણ અગ્નિ સદા હોય છે જ. પ્રાથમિક શાળામાં જોડકણું સાંભળ્યું હતું : ‘છગન મગન તારા છાપરે લગન.’ આ લોકો છાપરાને બદલે સ્મશાનભૂમિએ પહોંચી ગયાં.